Morero wa go ratana ke ofe?
Na ke godile ka mo go lekanego go ka ratana?
Wena le motho yo mongwe wa bong bjo bo fapanego le bja gago le a kgahlegelana. O romela motho yoo melaetša ka founo goba o mo founela makga a mmalwa ka letšatši. Na le a ratana?
Ka mehla ge o bokana le bagwera ba gago, wena le motho yo a itšego wa bong bjo bo fapanego le bja gago le dula le le gotee. Na le a ratana?
Ga go pelaelo gore ga se wa ba le bothata bja go araba potšišo ya mathomo. Eupša o ka ba o ile wa ema go se nene pele o ka araba ya bobedi le ya boraro. Ge e le gabotse go ratana ke’ng?
Ke therešo gore ba bangwe ba dithaka tša gago ba ka tšea taba ya go ratana gabohwefo. Mohlomongwe ba fo ba ba kgahlwa ke go ba le mogwera yo a itšego wa bong bjo bo fapanego ba se na maikemišetšo a go tsena lenyalong. Le gona ba bangwe ba ka lebelela mogwera yo bjalo e le feela leswao la katlego goba sekgabiši seo ba nyakago go bonwa ba na le sona bathong e le gore ba ikwe ba le bohlokwa.
Ga go na pelaelo gore ge o ratana le motho yo a itšego, o kgoma maikwelo a gagwe. Ka gona kgonthišetša gore maikemišetšo a gago ke a mabotse.—Luka 6:31.
Keletšo: E le gore o itokišeletše go ratana le go tsena lenyalong, bala 2 Petro 1:5-7 ke moka o kgethe seka setee seo o nyakago go šomela go sona. Ka morago ga kgwedi, lekola gore o ithutile gakaakang ka seka seo le kamoo o kaonefaditšego ka gona.
Bjale botšiša yo mongwe wa batswadi ba gago potšišo e swanago.
Go gapeletšwa go ratana pele o loketše seo go tla swana le go gapeletšwa go ngwala tlhahlobo ya makgaolakgang ka dithuto tšeo o sego wa ithuta tšona gakaalo. Go molaleng gore seo e tla ba go hloka toka! O hloka nako ya go ithuta dithuto tša gago e le gore o tle o tsebe mathata ao o tlago go lebeletšana le ona tlhahlobong yeo.
Ka mo go fapanego, ge e ba o šetša motho yo a itšego ka lepotlapotla, o tla ba o ipakela mathata. Ka gona iketle. Diriša nako ye ya bophelo go ithuta kamoo o ka bago le bagwera le go ba kgomarela. Ka morago ge e ba o kgetha go ratana, o tla ba o itseba gakaone le go tseba seo o se nyakago go molekane wa bophelo ka moka.
Ke bjang o ka phemago go fo kga dilo ka godimo gomme wa lebeledišiša motho yoo o ratanago le yena?